PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FH/3/1/052	Bratislava 23. septembra 2010	

Protimonopolný úrad Slovenskej republiky, odbor koncentrácií v správnom konaní vedenom pod č. 0019/OK/2010 začatom dňa 21.04.2010 na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom ENVIEN, a.s. so sídlom Kukučínova 22, 831 03 Bratislava, IČO: 35 870 567 prostredníctvom advokátskej kancelárie SOUKENÍK – ŠTRPKA, s.r.o. so sídlom Šoltésovej 14,  811 08 Bratislava, IČO: 36 862 711, v ktorej mene koná JUDr. Peter Štrpka, konateľ a advokát, vo veci koncentrácie podnikateľov ENVIEN, a.s. so sídlom Kukučínova 22, 831 03 Bratislava, IČO: 35 870 567 a ROSSI BIOFUEL Bioüzemanyag-gyártó és kereskedelmi zártkörűen működő részvénytársaság so sídlom H-2922, Komárom, Koolaj u. 2, Hrsz. 5408/32, Maďarská republika

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľom ENVIEN, a.s. so sídlom Kukučínova 22, 831 03 Bratislava, IČO: 35 870 567 nad podnikom podnikateľa ROSSI BIOFUEL Bioüzemanyag-gyártó és kereskedelmi zártkörűen működő részvénytársaság so sídlom H-2922, Komárom, Koolaj u. 2, Hrsz. 5408/32, Maďarská republika, na základe Zmluvy o kúpe akcií uzatvorenej dňa 22.03.2010 medzi ROSSI Beteiligungs GmbH ako predávajúcim a ENVIEN, a.s. ako kupujúcim.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 21.04.2010 doručené listom zaevidovaným pod č. 1521/2010 oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou ENVIEN, a.s. so sídlom Kukučínova 22, 831 03 Bratislava, IČO: 35 870 567 (ďalej len „Envien“) prostredníctvom advokátskej kancelárie SOUKENÍK – ŠTRPKA, s.r.o. so sídlom Šoltésovej 14, 811 08 Bratislava, IČO: 36 862 711, v ktorej mene koná JUDr. Peter Štrpka, konateľ a advokát (ďalej len „právny zástupca“).

2.	Na základe vyššie uvedeného sa začalo dňa 21.04.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod č. 0019/OK/2010 vo veci koncentrácie, ktorá podľa Oznámenia koncentrácie spočíva v získaní priamej výlučnej kontroly spoločnosťou Envien nad podnikom spoločnosti ROSSI BIOFUEL Bioüzemanyag-gyártó és kereskedelmi zártkörűen működő részvénytársaság so sídlom H-2922, Komárom, Koolaj u. 2, Hrsz. 5408/32, Maďarská republika (ďalej len „Rossi Biofuel“), na základe Zmluvy o kúpe akcií uzatvorenej dňa 22.03.2010 medzi ROSSI Beteiligungs GmbH ako predávajúcim a Envien ako kupujúcim (ďalej len „Zmluva“), o čom úrad informoval spoločnosť Envien prostredníctvom právneho zástupcu listom          č. 1753/PMÚ SR/2010 zo dňa 07.05.2010.

3.	Vzhľadom na skutočnosť, že predmetné Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom a listom č. 2228/PMÚ SR/2010 zo dňa 09.06.2010 vyzval spoločnosť Envien prostredníctvom právneho zástupcu na doplnenie Oznámenia koncentrácie a taktiež ju informoval, že lehota 60 pracovných dní na vydanie rozhodnutia podľa § 11 zákona nezačala plynúť.

4.	Na základe výziev úradu na doplnenie Oznámenia koncentrácie boli úradu doručené požadované podklady a informácie listom zaevidovaným pod              č. 1953/2010 dňa 20.05.2010 a listom zaevidovaným pod č. 2478/2010 dňa 01.07.2010. Doručením listu č. 2478/2010 dňa 01.07.2010 sa stalo Oznámenie koncentrácie úplné, a teda dňom 02.07.2010 začala plynúť podľa § 11 zákona lehota 60 pracovných dní na vydanie rozhodnutia, o čom úrad informoval spoločnosť Envien prostredníctvom právneho zástupcu listom č. 2591/PMÚ SR/2010 zo dňa 14.07.2010.

5.	Správny poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 22.04.2010.

6.	Úrad v predmetnom správnom konaní uskutočnil prešetrovanie na trhu podľa    § 22 ods. 1 písm. a) zákona (ďalej len „prieskum“), v ktorom oslovil relevantné subjekty pôsobiace v oblasti výroby a predaja FAME na území Slovenskej republiky, ale aj v zahraničí za účelom získania informácií, na základe ktorých úrad vyhodnocoval vymedzenie relevantného trhu a posudzoval dopady oznámenej koncentrácie na predmetný relevantný trh.

7.	Konkurentov účastníkov koncentrácie oslovil úrad listami č. 1811/1-8/PMÚ SR/2010 zo dňa 12.05.2010, č. 2351/PMÚ SR/2010 zo dňa 21.06.2010,            č. 2355/PMÚ SR/2010 zo dňa 21.06.2010, č. 2369/PMÚ SR/2010 zo dňa 22.06.2010, č. 2463/1-2/PMÚ SR/2010 zo dňa 30.06.2010, č. 2642/PMÚ SR/2010 zo dňa 20.07.2010, č. 2645/1-4/PMÚ SR/2010 zo dňa 20.07.2010,      č. 2811/PMÚ SR/2010 zo dňa 03.08.2010 a č. 2889/PMÚ SR/2010 zo dňa 12.08.2010. Predmetnými listami si úrad vyžiadal informácie ohľadne celkovej veľkosti trhu v oblasti výroby a predaja FAME, uskutočnených predajoch v tejto oblasti, konkurentoch a odberateľoch pôsobiacich v predmetnej oblasti, cenách, kapacitách a faktoroch, ktoré ovplyvňujú podnikateľov pri vstupe na trh.

8.	Odberateľov pôsobiacich v oblasti výroby a predaja FAME úrad oslovil listami                 č. 1810/PMÚ SR/2010 zo dňa 12.05.2010, č. 2065/1-2/PMÚ SR/2010 zo dňa 28.05.2010, č. 2066/PMÚ SR/2010 zo dňa 28.05.2010, č. 2067/PMÚ SR/2010 zo dňa 28.05.2010, č. 2068/1-2/PMÚ SR/2010 zo dňa 28.05.2010, č. 2227/PMÚ SR/2010 zo dňa 09.06.2010, č. 2388/PMÚ SR/2010 zo dňa 23.06.2010,            č. 2464/PMÚ SR/2010 zo dňa 30.06.2010, č. 2636/PMÚ SR/2010 zo dňa 20.07.2010, č. 2644/PMÚ SR/2010 zo dňa 20.07.2010, č. 2699/PMÚ SR/2010 zo dňa 21.07.2010 a č. 2812/PMÚ SR/2010 zo dňa 03.08.2010. Predmetnými listami si úrad vyžiadal informácie o celkovej veľkosti trhu v oblasti výroby a predaja FAME, dodávateľoch a údaje o objemoch od nich odobratých, faktoroch pri výbere dodávateľa, o prepravných nákladoch a cenách FAME.

9.	Úrad v predmetnom prípade oslovil aj Ministerstvo hospodárstva Slovenskej republiky listom č. 2231/PMÚ SR/2010 zo dňa 09.06.2010, od ktorého si vyžiadal informácie ohľadne právnych predpisov súvisiacich s oblasťou výroby a predaja FAME, celkovej veľkosti trhu vo vyššie uvedenej oblasti, konkurentoch a odberateľoch pôsobiacich v tejto oblasti, informácie o bariérach vstupu na trh a údaje o dovoze a vývoze.

10.	Z podkladov a informácií, ktoré boli spoločnosťou Envien predložené v Oznámení koncentrácie ako aj z podkladov a informácií získaných v rámci prieskumu úradu vyplývajú nasledovné skutočnosti.

I. Podnikatelia

11.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu, ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

12.	Spoločnosť Envien je akciovou spoločnosťou, ktorá bola do Obchodného registra Okresného súdu Bratislava I zapísaná dňa 27.11.2003 v oddieli: Sa, vložka číslo: 3215/B. Predmetom podnikania spoločnosti Envien je podnikanie v oblasti obnoviteľných zdrojov energií, najmä v oblasti obnoviteľných palív v doprave a vyhľadávaním investičných príležitostí v tejto oblasti. 

13.	Akcionármi spoločnosti Envien sú spoločnosti [........................OT .....................], pričom žiadna z týchto spoločností nevykonáva podľa Oznámenia koncentrácie kontrolu v spoločnosti Envien. 

14.	Spoločnosť Envien kontroluje spoločnosť MEROCO, a.s. so sídlom Trnavská cesta, 920 41 Leopoldov, IČO: 35 775 203 (ďalej len „Meroco“), ktorej predmetom podnikania je podľa výpisu z obchodného registra najmä výroba biopalív, spracovanie rastlinných olejov a výroba vedľajších produktov z výroby biopalív (technický glycerín, mastné kyseliny). Spoločnosť Envien je vlastníkom 75 % akcií mínus 1 akcia v spoločnosti Meroco. Ďalším akcionárom spoločnosti Meroco je spoločnosť Slovnaft, a.s., ktorá je vlastníkom 25 % akcií plus 1 akcia. 

15.	Z vyššie uvedeného vyplýva, že spoločnosť Envien je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

16.	Spoločnosť Rossi Biofuel je akciovou spoločnosťou založenou podľa maďarského práva. Predmetom podnikania spoločnosti Rossi Biofuel je najmä výroba a predaj metylesterov mastných kyselín. 

17.	Akcionármi spoločnosti Rossi Biofuel sú spoločnosť Rossi Beteiligungs GmbH, ktorá vlastní 75 % akcií mínus 1 akcia a spoločnosť MOL Plc, ktorá vlastní 25 % akcií plus 1 akcia. Kontrolu v spoločnosti Rossi Biofuel vykonáva spoločnosť Rossi Beteiligungs GmbH. Spoločnosť Rossi Biofuel nevykonáva kontrolu nad žiadnym podnikateľom.

18.	Z vyššie uvedeného vyplýva, že spoločnosť Rossi Biofuel je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

II. Forma koncentrácie

19.	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

20.	Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

21.	Dňa 22.03.2010 bola podpísaná Zmluva, na základe ktorej podnikateľ Envien nadobudne 75 % mínus 1 akcia spoločnosti Rossi Biofuel od spoločnosti Rossi Beteiligungs GmbH. Úrad na základe Zmluvy, Stanov podnikateľa Rossi Biofuel a podielu na akciách, ktoré predmetnou Zmluvou podnikateľ Envien nadobudne dospel k záveru, že podnikateľ Envien získa možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa Rossi Biofuel, a tým získa možnosť vykonávať rozhodujúci vplyv na činnosť podnikateľa Rossi Biofuel.

22.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcu v získaní priamej výlučnej kontroly podnikateľom Envien nad podnikom podnikateľa Rossi Biofuel, na základe Zmluvy.

III. Účastníci správneho konania a koncentrácie

23.	Podľa § 25 ods. 3 zákona účastníkom konania v prípade koncentrácie podľa      § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, a teda účastníkom predmetného správneho konania je podnikateľ Envien, ktorý získava priamu výlučnú kontrolu nad podnikom podnikateľa Rossi Biofuel.

24.	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

25.	S ohľadom na uvedené, sú účastníkmi predmetnej koncentrácie podnikateľ Envien, ako podnikateľ, ktorý získava kontrolu nad podnikom podnikateľa Rossi Biofuel a podnikateľ Rossi Biofuel, nad ktorým sa kontrola získava.

IV. Koncentrácia podliehajúca kontrole 

26.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie.
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie. 

27.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo 
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie, 
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

28.	Pri výpočte celkových obratov účastníkov koncentrácie sa uplatňuje znenie       § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

29.	Vzhľadom na skutočnosť, že koncentrácia vznikla na základe Zmluvy dňa 22.03.2010 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, úrad pri posudzovaní, či predmetná koncentrácia podlieha kontrole úradu vychádzal z obratov dosiahnutých účastníkmi koncentrácie v roku 2009.

30.	Z predložených podkladov a informácií v Oznámení koncentrácie vyplýva, že predmetná koncentrácia podlieha kontrole podľa § 10 ods. 1 písm. a) zákona ako aj podľa § 10 ods. 1 písm. b) zákona, nakoľko celkový obrat dosiahnutý na území Slovenskej republiky za rok 2009 podnikateľom Envien a taktiež aj podnikateľom Rossi Biofuel presiahol 19 000 000 eur a celosvetový celkový obrat podnikateľa Envien a taktiež podnikateľa Rossi Biofuel za rok 2009 presiahol 46 000 000 eur.    

V. Relevantné trhy

31.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

32.	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Tovarový relevantný trh

33.	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky.

34.	Na základe aktivít účastníkov koncentrácie, ktoré sa prekrývajú v oblasti výroby a predaja metylesterov mastných kyselín - FAME, zadefinovali účastníci koncentrácie v Oznámení koncentrácie tovarový relevantný trh ako trh výroby a predaja FAME. 

35.	FAME, taktiež nazývané aj biodiesel alebo MERO (metylester repky olejnej), označuje zmes metylesterov mastných kyselín. Ide o olejovitú s vodou nemiešateľnú kvapalinu žltej farby, charakteristického zápachu, bez suspendovaných alebo sedimentovaných nečistôt.
 
36.	FAME patrí medzi alternatívne pohonné hmoty. Je to palivo pre dieselové motory z obnoviteľných zdrojov energie. FAME predstavuje ekologicky čisté palivo, má zníženú dymivosť a plyny obsahujú menej tuhých častíc a iných nebezpečných látok. FAME je teda biologicky ľahko odbúrateľné a jeho použitie je vhodné najmä v najviac ohrozených oblastiach (mestá, chránené prírodné oblasti, atď.).

37.	FAME sa môže používať:
-	ako prípravok do motorového paliva pre naftové motory v súlade s požiadavkami STN 590, a to v miernom klimatickom pásme,
-	ako motorové palivo do naftových motorov v 100 % koncentrácii, v miernom klimatickom pásme, pričom motory musia byť určené alebo následne upravené pre používanie takéhoto paliva.

38.	FAME sa vyrába transesterifikáciou olejov vylisovaných zo semien olejnatých rastlín. Najčastejšími surovinami na výrobu FAME sú mastné kyseliny viazané v repkovom, slnečnicovom, palmovom alebo sójovom oleji. Na výrobu FAME sa však môžu použiť aj vypálené fritovacie oleje (UFO/UCO – used frying/cooking oils) alebo aj živočíšne tuky.

39.	V Európe sa na výrobu FAME používa najmä olej z repky olejnej alebo slnečnice, v Ázii je to palmový alebo kokosový olej a v Amerike je to najmä sójový olej a canola.

40.	Bez ohľadu na druh oleja, ktorý sa použije ako vstupná surovina pri výrobe FAME, výsledný produkt musí spĺňať kvalitatívne požiadavky stanovené európskou normou EN 14214. Z hľadiska chemického zloženia je teda FAME vyrobené z rôznych vstupných surovín rovnaký produkt a môže byť rovnako použitý na účely primiešavania do fosílnej nafty.

41.	Z podkladov a informácií predložených účastníkmi koncentrácie ako aj subjektmi oslovenými v rámci prieskumu úrad zároveň zistil, že výroba FAME z rôznych vstupných surovín je možná na rovnakých technických zariadeniach a nevyžaduje si významné dodatočné finančné a časové náklady.

42.	Vedľajšími produktmi pri výrobe FAME sú glycerín, výlisky, šroty a ostatné vedľajšie produkty (destilačné mastné kyseliny, rafinančné mastné kyseliny, mastné kyseliny, čistený odpadný tuk).  Tieto vedľajšie produkty sa využívajú v kozmetickom, chemickom, farmaceutickom a krmivárskom priemysle. 

43.	Z Oznámenia koncentrácie vyplýva, že FAME sa v krajinách Európskej únie používa najmä na primiešavanie do fosílnej nafty. Odberateľmi FAME sú takmer výlučne rafinérske podniky zaoberajúce sa výrobou pohonných hmôt, ktoré fosílnu naftu obohatia o určitý podiel FAME a následne takto upravenú naftu distribuujú konečným spotrebiteľom. Výrobcovia tiež môžu FAME predávať aj prostredníctvom sprostredkovateľov, ktorí sa zaoberajú nákupom a následným predajom FAME.

44.	Na primiešavanie biozložky do fosílnej nafty sa pritom nepoužíva žiadny iný tovar ako FAME a spracovateľ fosílnej nafty, ktorý primiešava do fosílnej nafty biologicky odbúrateľnú zložku, musí na tento účel použiť FAME, ktoré sa nedá nahradiť iným produktom. Skutočnosť, že FAME ako biozložku primiešavanú do fosílnej nafty nie je možné nahradiť iným produktom, vyplynula úradu z Oznámenia koncentrácie ako aj z odpovedí výrobcov a odberateľov FAME.

45.	FAME sa dodáva v železničných cisternách a v autocisternách, prípadne v iných vhodných obaloch podľa dohody s odberateľom. Použité obaly musia byť čisté, suché, nepoškodené a zabezpečené tak, aby bola zachovaná kvalita a množstvo produktu a zabránilo sa negatívnemu vplyvu na bezpečnosť a zdravie ľudí ako aj životné prostredie. K úprave FAME v rámci jeho dodávok nedochádza, je priamo stočené do vyčlenenej nádrže, z ktorej je FAME dávkované do nádrže pre miešanie fosílnej nafty s obsahom FAME podľa požiadaviek zákazníka.

46.	Vychádzajúc z vyššie uvedených skutočností úrad v predmetnom prípade zadefinoval tovarový relevantný trh tak, ako navrhovali v Oznámení koncentrácie účastníci koncentrácie, t. j. ako trh výroby a predaja FAME. 

47.	Podľa Oznámenia koncentrácie sa účastníci koncentrácie zaoberajú aj predajom glycerínu avšak vzhľadom na zanedbateľný obrat, ktorý dosiahli v tejto oblasti, sa úrad skúmaním dopadov predmetnej koncentrácie v tejto oblasti nezaoberal.

Priestorový relevantný trh

48.	Účastník správneho konania podnikateľ Envien vymedzil v Oznámení koncentrácie priestorový relevantný trh pre trh výroby a predaja FAME celým územím členských štátov Európskej únie.

49.	Vyššie uvedené priestorové vymedzenie predmetného relevantného trhu vymedzil účastník správneho konania z nasledovných dôvodov:
-	dopyt je tvorený na úrovni Európskej únie jednotne prostredníctvom legislatívnej kompetencie Rady Európskej únie, ktorá stanovuje povinné limity pre primiešavanie FAME do fosílnej nafty;
-	jednotné normy určujúce kvalitu a vlastnosti FAME na úrovni Európskej únie;
-	rovnaká cenová úroveň FAME na území celej Európskej únie z dôvodu tvorby ceny FAME na komoditných burzách;
-	zanedbateľné náklady na transport FAME v pomere k hodnote prepravovaných množstiev FAME;
-	neexistencia bariér pre prípad transportu FAME medzi členskými štátmi Európskej únie.

50.	V nadväznosti na priestorové vymedzenie relevantného trhu výroby a predaja FAME, ktoré uviedli účastníci koncentrácie v Oznámení koncentrácie, úrad za účelom zadefinovania priestorového relevantného trhu v predmetnom prípade skúmal, či súťažné podmienky na tomto území sú také homogénne, že toto územie predstavuje z priestorového hľadiska jeden relevantný trh, pričom úrad vychádzal zo skúmania aké súťažné podmienky existujú na území Slovenskej republiky a či sú tieto podmienky homogénne aj na území širšom ako je územie Slovenskej republiky.

51.	Tak ako uviedol účastník konania v Oznámení koncentrácie, využívanie FAME na území Slovenskej republiky ako aj v iných členských krajinách EÚ je upravené legislatívou – konkrétne povinnosťou primiešavať FAME do fosílnej nafty.

52.	Uvádzanie biopalív na trh s motorovými palivami na územie Slovenskej republiky bolo ustanovené Nariadením vlády Slovenskej republiky č. 246/2006 Z.z. o minimálnom množstve pohonných látok vyrobených z obnoviteľných zdrojov v motorových benzínoch a motorovej nafte uvádzaných na trh Slovenskej republiky (ďalej len „Nariadenie vlády SR č. 246/2006“). Týmto nariadením vlády SR došlo k prebratiu Smernice Európskeho parlamentu a Rady č. 2003/30/ES o podpore používania biopalív alebo iných obnoviteľných palív v doprave (ďalej len „Smernica č. 2003/30/ES“). Dňa 23.4.2009 prijal Európsky parlament a Rada Smernicu č. 2009/28/ES o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (ďalej len „Smernica                        č. 2009/28/ES“). 

53.	Vychádzajúc z Nariadenia vlády SR, výrobca a predajca pohonných látok sú povinní ponúkať v motorových benzínoch a motorovej nafte používaných na dopravné účely minimálne množstvo biopalív alebo iných obnoviteľných palív, ktoré je
a)	do 31.12.2006 v referenčnej hodnote 2 % vypočítanej z energetického obsahu celkového množstva motorových benzínov a motorovej nafty uvedených na trh,
b)	od 1.1.2007 do 31.12.2008 v referenčnej hodnote 2 % vypočítanej z energetického obsahu celkového množstva motorových benzínov a motorovej nafty uvedených na trh,
c)	od 1.1.2009 do 31.12.2009 v referenčnej hodnote 3,4 % vypočítanej z energetického obsahu celkového množstva motorových benzínov a motorovej nafty uvedených na trh,
d)	od 1.1.2010 do 31.12.2010 v referenčnej hodnote 5,75 % vypočítanej z energetického obsahu celkového množstva motorových benzínov a motorovej nafty uvedených na trh.

54.	Smernicou č. 2009/28/ES bolo prijaté, že každý členský štát zabezpečí, aby podiel energie z obnoviteľných zdrojov energie vo všetkých formách dopravy predstavoval v roku 2020 aspoň 10 % konečnej energetickej spotreby v doprave v danom členskom štáte. Členské štáty sú povinné uviesť do účinnosti zákony, iné právne predpisy a správne opatrenia potrebné na dosiahnutie súladu s touto smernicou.

55.	Rovnako kvalita a vlastnosti FAME sú dané európskou normou EN 14214, a teda FAME vyrobené v Slovenskej republike ako aj v ktoromkoľvek inom členskom štáte Európskej únie musí spĺňať rovnaké kvalitatívne kritériá. Dodávky FAME sa síce môžu líšiť svojou kvalitou, najmä obsahom niektorých chemických látok, avšak platí, že FAME, ktoré spĺňa kritériá predpísané touto normou je použiteľné na účely primiešavania do fosílnej nafty bez ohľadu na to, z akej vstupnej suroviny a v ktorej krajine Európskej únie bolo vyrobené.

56.	Podnikateľ Envien v Oznámení koncentrácie uviedol, že cenovú diferenciáciu je možné chápať z pohľadu ceny FAME pre spotrebiteľa a z pohľadu ceny, resp. nákladov na výrobu FAME. Cenové náklady na výrobu FAME sa u jednotlivých výrobcov líšia, nakoľko náklady ovplyvňuje cena vstupnej suroviny, použitá technológia a taktiež aj klesajúce náklady na jednotku tovaru v prípade zvyšovania produkcie. Vstupná surovina pri výrobe FAME tvorí približne 90 % celkových nákladov na výrobu FAME a cena FAME teda závisí najmä od ceny vstupnej suroviny.

57.	Podnikateľ Envien uviedol v Oznámení koncentrácie, že cenové úrovne FAME vo všetkých krajinách Európskej únie vrátane Slovenskej republiky sú ovplyvnené hodnotami cenových indexov na komoditných burzách, predovšetkým cenovou úrovňou FAME na rotterdamskej komoditnej burze. Podnikateľ Envien prostredníctvom právneho zástupcu uviedol ďalej, že komoditné burzy sú platformou na vytvorenie ceny konkrétnej komodity. Reálne obchody s komoditami sa väčšinou uskutočňujú mimo komoditnej burzy, a teda cena vytvorená na komoditnej burze nemusí byť objektívnym údajom o skutočnej cene danej komodity v danom čase. Ceny komodít uvádzané na burze sú teda skôr len indikátorom ceny, za ktorú sa realizujú skutočné obchody. Cena komodity udávaná na burze tvorí podklad na dohodovanie ceny medzi predávajúcim a kupujúcim. Kupujúci a predávajúci sa dohodnú na cenovom vzorci, ktorého súčasťou je pohyblivá zložka (t.j. cena na komoditnej burze) a fixná zložka (t.j. rôzne formy marže, ktoré sú výsledkom rokovaní). 

58.	Úrad v súvislosti s cenami FAME a ich tvorbou oslovil v prieskume konkurentov a odberateľov na trhu výroby a predaja FAME. Úrad zisťoval, či oslovení podnikatelia obchodujú s FAME na komoditných burzách, za aké priemerné ceny predávali/nakupovali FAME a aké faktory majú vplyv na cenu FAME.

59.	Z predmetného prieskumu úrad v tejto súvislosti zistil, že oslovení podnikatelia obchodovanie na komoditnej burze nevyužívajú, pričom niektorí oslovení uviedli, že cena určená na komoditnej burze je základom pre stanovenie ceny FAME medzi kupujúcim a predávajúcim. Tvorba ceny podľa oslovených podnikateľov závisí najmä od vstupnej suroviny, od nákladov na spracovanie, ale aj od dopravných a skladovacích nákladov. Podľa získaných údajov o cenách FAME, za ktoré sa FAME v sledovanom období predávalo/nakupovalo, bola výška a vývoj cien u rôznych podnikateľov rôzna, vzhľadom na vyššie uvedené faktory.

60.	Úrad ďalej zistil, že tak ako uviedol podnikateľ Envien v Oznámení koncentrácie, v prípade výroby a predaja FAME neexistujú v rámci členských štátov Európskej únie žiadne kvóty, clá a ani iné prekážky obchodu, ktoré by mali vplyv na dovoz. V prípade dovozu FAME do členských štátov Európskej únie z tretích krajín existujú prekážky v podobe dovozných ciel a spotrebnej dane. 

61.	Podnikateľ Envien v Oznámení koncentrácie uviedol, že prepravné náklady sú v pomere k hodnote prepravovaných množstiev FAME zanedbateľné. Z odpovedí oslovených podnikateľov v rámci prieskumu vyplynulo, že prepravné náklady sa pohybujú v rozmedzí od 0,3 % do 10 %, pričom na výšku týchto nákladov vplýva vzdialenosť, na ktorú je FAME dodávané. 

62.	Úrad za účelom zadefinovania priestorového relevantného trhu výroby a predaja FAME, požiadal konkurentov a odberateľov pôsobiacich na predmetnom trhu, aby uviedli do akej vzdialenosti je pre nich rentabilné dodávať/odoberať FAME.

63.	Z odpovedí oslovených podnikateľov vyplýva, že na trhu výroby a predaja FAME je rentabilné dodávať/odoberať do vzdialenosti 150 km až 800 km od závodu/skladu, pričom niektorí odberatelia uviedli, že sa rozhodujú podľa kvality spolu s cenou, pričom nezáleží na tom, či je dodávateľ FAME zo zahraničia alebo z tuzemska.

64.	Úrad však na základe komplexného posúdenia informácií o odberateľoch a dodávateľoch FAME dospel k záveru, že v predmetnom prípade je rentabilné dodávať/odoberať FAME do/zo vzdialenosti 200-300 km od miesta výroby alebo skladu.

65.	Na základe odpovedí oslovených podnikateľov možno konštatovať, že pre odberateľov je pri nákupe FAME dôležitá najmä cena, kvalita a bezpečnosť dodávok. Podľa výsledkov prieskumu práve tieto skutočnosti významne ovplyvňujú obchodovanie s FAME medzi dodávateľmi a odberateľmi.

66.	Tak ako už bolo uvedené vyššie, výška ceny sa síce odvíja od ceny FAME na komoditných burzách, ale závisí aj od ceny vstupných surovín a ceny za prepravu a je výsledkom individuálnych rokovaní medzi dodávateľom a odberateľom. Tým následne vznikajú rozdiely v cenách FAME od rôznych dodávateľov pre rôznych odberateľov a dochádza tak k odlišnostiam pri nákupe FAME od rôznych dodávateľov z rôznych krajín, resp. z rôznych regiónov Európskej únie. 

67.	Dôležitým faktorom pri nákupe FAME je bezpečnosť dodávok, ktorú ovplyvňuje výrobná kapacita, logistika, zabezpečenosť surovín, finančná stabilita a vzdialenosť výrobného závodu dodávateľa. Bezpečnosť dodávok je významná na zabezpečenie plynulej činnosti odberateľa pri primiešavaní FAME do fosílnej nafty. Pri nákupe FAME sa odberateľ rozhoduje aj podľa vzdialenosti, z ktorej bude FAME dodávané. Uvedené potvrdili aj skúsenosti oslovených podnikateľov odoberajúcich FAME, podľa ktorých sa dodávky FAME uskutočňujú od výrobcov FAME so sídlom v domácej krajine a v susedných krajinách.

68.	Z vyššie uvedeného teda vyplýva, že napriek tomu, že legislatíva Európskej únie ustanovuje povinné limity pre primiešavanie FAME do fosílnej nafty pre všetky krajiny Európskej únie a rovnako tiež ustanovuje kvalitatívne parametre FAME jednotné vo všetkých krajinách Európskej únie a obchodovaniu s FAME medzi krajinami Európskej únie nebránia žiadne právne a regulačné bariéry, pri nákupe FAME je z hľadiska ceny a bezpečnosti dodávok FAME dôležitá vzdialenosť medzi odberateľom a dodávateľom FAME. 

69.	Na základe skutočností, ktoré ovplyvňujú obchodovanie s FAME je teda možné priestorový relevantný trh vymedziť územím užším ako je územie celej Európskej únie.

70.	V súlade s vyššie uvedenými skutočnosťami, predovšetkým vzhľadom na rentabilitu a bezpečnosť dodávok FAME, by v podmienkach Slovenskej republiky bolo možné považovať za priestorový relevantný trh výroby a predaja FAME územie Slovenskej republiky a časť územia Českej republiky, Rakúska, Maďarska, prípadne Poľska.

71.	Vzhľadom na závery uvedené nižšie však úrad v predmetnom prípade ponechal presnú definíciu priestorového relevantného trhu výroby a predaja FAME otvorenú a posudzoval dopady oznámenej koncentrácie na trhu výroby a predaja FAME na území Slovenskej republiky.

VI. Základné charakteristiky trhu výroby a predaja FAME

72.	Tak ako už bolo uvedené vyššie výroba a predaj FAME na území Slovenskej republiky, ale aj v iných krajinách Európskej únie je podmienená platnou legislatívou – povinným primiešavaním FAME do fosílnej nafty používanej ako pohonná hmota do motorových dopravných prostriedkov. Primiešavanie FAME do fosílnej nafty je presadzované v záujme zníženia negatívnych dopadov oxidu uhličitého na životné prostredie. 

73.	Vláda Slovenskej republiky uznesením č. 1022/2005 schválila národný program rozvoja biopalív (ďalej len „program biopalív“), ktorý vychádzal z charakteristiky situácie a možností ďalšieho rozvoja v reťazci subjektov „pestovateľ/chovateľ – spracovateľ – výrobca biozložiek a motorových palív – distributér – spotrebiteľ/zákazník“.

74.	Následne sa Nariadením vlády SR č. 246/2006 zabezpečila transpozícia Smernice č. 2003/30/ES do právneho poriadku Slovenskej republiky, čím sa od 01. 05. 2006 začala v Slovenskej republike realizácia programu biopalív. Podľa pravidiel Európskej Komisie sa tým začalo obdobie nábehu v trvaní 1 až 3 rokov. Počas tohto obdobia malo dochádzať k vytváraniu trhu s biopalivami, ako aj k rozširovaniu domácich výrobných kapacít biozložiek a následné primiešavanie biozložiek do fosílnych motorových palív.

75.	Dňa 01. 01. 2009 nadobudla účinnosť predbežná slovenská technická norma STN P 65 6535. Zmesové palivo pre vznetové motory s obsahom 30 % objemu metylesterov mastných kyselín. Uvedené palivo, označované ako palivo B30, je určené na pohon prispôsobených vznetových motorov napríklad v uzavretých vozových parkoch, v stacionárnych strojoch alebo necestných vozidlách. Je predpoklad, že uvedené palivo môže prispieť k vyššiemu využívaniu biopalív v doprave v podmienkach Slovenskej republiky.

76.	Na trhu Slovenskej republiky sa do 01. 01. 2009 uplatňovali biopalivá 1. generácie ako nízkopercentuálne zmesi biozložiek s uhľovodíkovými palivami, distribuované prostredníctvom existujúcej infraštruktúry (distribučný systém a predajné miesta). Nahradenie časti fosílneho motorového paliva biopalivom predstavuje najjednoduchší spôsob predovšetkým preto, lebo sa môže použiť vo všetkých typoch motorových vozidiel (zákazník nemusí byť o takejto prítomnosti biopaliva vo výslednom motorovom palive informovaný).

77.	Ako je uvedené v bode 52 a 53 tohto rozhodnutia, ďalšie presadzovanie energie z obnoviteľných zdrojov zabezpečuje Smernica č. 2009/28/ES, v ktorej sú stanovené záväzné národné ciele pre celkový podiel energie z obnoviteľných zdrojov na hrubej konečnej energetickej spotrebe a ciele pre podiel energie z obnoviteľných zdrojov v doprave (10 %). V nadväznosti na túto smernicu podľa vyjadrenia Ministerstva hospodárstva Slovenskej republiky prijme Slovenská republika akčný plán pre energiu z obnoviteľných zdrojov energie, kde budú stanovené národné ciele pre podiel energie z obnoviteľných zdrojov energie spotrebovanej v doprave na obdobie rokov 2011 až 2020.

78.	Na základe vyššie uvedeného sa teda zvýši aj objem FAME, ktoré je v súčasnosti primiešavané do fosílnej nafty v Slovenskej republike.

79.	Medzi subjekty, ktoré sa zaoberajú výrobou a predajom FAME na území Slovenskej republiky patria aj účastníci koncentrácie, pričom údaje o ich aktivitách na predmetnom relevantnom trhu sú uvedené nižšie.

Meroco

80.	Z Oznámenia koncentrácie vyplýva, že spoločnosť Meroco sa výrobou a predajom FAME začala zaoberať v roku 2008, pričom údaje o výrobnej kapacite a predaji spoločnosti Meroco na území Slovenskej republiky v rokoch 2007 až 2009 sú uvedené v nasledujúcej tabuľke:

Meroco	2007	2008	2009	
Výrobná kapacita	-	100 000 t	100 000 t	
Predaj v SR	-	[OT] t	[OT] t	
Predaj v zahraničí	-	[OT] t	[OT] t	
Využitie výr. kapacity	-	[60-70] %	[90-100] %	
Zdroj: Oznámenie koncentrácie

81.	Výroba spoločnosti Meroco prebieha vo výrobnom závode v Leopoldove a výsledný produkt je dodávaný priamo konečnému zákazníkovi. Služby sprostredkovateľov využíva spoločnosť Meroco len v minimálnej miere. Samotná preprava závisí od uzavretého kontraktu, v ktorom je presne zadefinovaná dodávateľská parita v súlade s obchodnými podmienkami Incoterms. Vo výnimočných prípadoch prepravu zabezpečujú tretie subjekty.

82.	Odberateľom spoločnosti Meroco je rafinérska spoločnosť Slovnaft, a. s.. Tak ako vyplýva z predchádzajúcej tabuľky spoločnosť Meroco v predchádzajúcich rokoch nevyvážala FAME do zahraničia.

Rossi Biofuel

83.	Z Oznámenia koncentrácie vyplýva, že spoločnosť Rossi Biofuel začala s predajom FAME na území Slovenskej republiky v roku 2008, pričom údaje o výrobnej kapacite, výrobe a predaji spoločnosti Rossi Biofuel na území Slovenskej republiky v rokoch 2007 až 2009 sú uvedené v nasledujúcej tabuľke:

Rossi Biofuel	2007	2008	2009	
Výrobná kapacita	150 000 t	150 000 t	150 000 t	
Výroba	[OT] t	[OT] t	[OT] t	
Predaj v SR	[OT] t	[OT] t	[OT] t	
Využitie výr. kapacity	[<5] %	[70-80] %	[90-100] %	
Zdroj: Oznámenie koncentrácie

84.	Výroba spoločnosti Rossi Biofuel prebieha vo výrobnom závode v Komárome, Maďarsku a výsledný produkt je predávaný priamo konečnému zákazníkovi. Služby sprostredkovateľov využíva spoločnosť Rossi Biofuel len v minimálnej miere. Samotná preprava závisí od uzavretého kontraktu, v ktorom je presne zadefinovaná dodávateľská parita v súlade s obchodnými podmienkami Incoterms. Vo výnimočných prípadoch prepravu zabezpečujú tretie subjekty.

85.	Odberateľom spoločnosti Rossi Biofuel je spoločnosť MOL Plc. a spoločnosť Slovnaft, a. s.. Spoločnosť Rossi Biofuel pôsobí na území Slovenskej republiky prostredníctvom dovozov, ktoré uskutočňuje od roku 2008, tak ako vyplýva z predchádzajúcej tabuľky.

86.	Účastník správneho konania v Oznámení koncentrácie uviedol, že na území Slovenskej republiky pôsobia na trhu výroby a predaja FAME viaceré spoločnosti, ktoré konkurujú účastníkom koncentrácie. Konkrétne išlo o spoločnosti Agrifop, a.s., EKO IPS, PD Horné Obdokovce, PD Šalgovce, BIO-plus s. r. o., PALMA Group a. s., Zentiva, a. s., Ing. Peter Černý - Agrochemix a NEW DIESEL a. s.. 

87.	Po oslovení týchto spoločností úrad zistil, že v rokoch 2007 až 2009 pôsobili na trhu výroby a predaja FAME, okrem účastníkov koncentrácie, iba spoločnosti PD Šalgovce, PALMA Group a. s., Ing. Peter Černý - Agrochemix, BIO-plus      s. r. o. a Vae Controls Prievidza, s.r.o., pričom PD Šalgovce a spoločnosť Vae Controls Prievidza, s.r.o. prestali vyrábať FAME v roku 2008 a spoločnosť PALMA Group a.s. zastavila výrobu FAME v roku 2010.

88.	Na základe údajov, ktoré predložili tieto spoločnosti v rámci prieskumu úrad zistil nasledovné údaje o výrobných kapacitách a ich využití v príslušných spoločnostiach: 

Konkurenti	Výrobné kapacity (t)	2007	2008	2009	
BIO-plus s.r.o.	[OT]	[50-60]%	[20-30]%	[<5]%	
Ing. Peter Černý – Agrochemix	25 000	6,3%	6,8%	4,7%	
PD Šalgovce	2 000	0,8%	1,5%	-	
Palma Group a.s.	42 000	81,1%	73,2%	0,7%	
VAE Controls Prievidza, s.r.o.	10 000	15,9%	12,3%	-	
Zdroj: Prieskum úradu

89.	Z odpovedí týchto spoločností vyplýva, že svoju produkciu realizovali nielen na území Slovenskej republiky, ale aj v zahraničí. Z uskutočneného prieskumu pritom vyplynulo, že najväčší objem vývozu realizovali výrobcovia FAME so sídlom na území Slovenskej republiky do Českej republiky.

90.	Tak ako už úrad uviedol vyššie, odberateľmi FAME sú najmä rafinérske spoločnosti, ktoré vyrábajú pohonné hmoty. Okrem rafinérskych spoločností sú zákazníkmi výrobcov FAME aj sprostredkovatelia, ktorí nakúpené FAME predávajú výrobcom pohonných hmôt. Sprostredkovatelia však na tomto trhu vystupujú len v malej miere a zväčša len pri jednorazových obchodoch. Na území Slovenskej republiky v sledovanom období rokov 2007 až 2009 pôsobila ako sprostredkovateľ spoločnosť Progress Trading, a.s. a spoločnosť Synergia Corporate s.r.o.

91.	Z odpovedí od odberateľov FAME vyplynulo, že odberatelia FAME si vyberajú spoločnosti na dodávky FAME na základe výberového konania. Výberové konanie je vyhlásené odberateľom v tlači alebo odberateľ priamo oslovuje subjekty, s ktorými má už skúsenosti alebo vie o ich existencii na tomto trhu. Súčasťou takéhoto výberového konania je určenie požadovaného množstva FAME a miesto dodávok. Na základe doručených ponúk si odberateľ vyberá dodávateľa FAME podľa ceny, kvality a bezpečnosti dodávok.

92.	Na základe informácií o dodávateľoch FAME rafinérskym spoločnostiam úrad zistil, že rafinérske spoločnosti odoberajú FAME najmä od spoločností z domácej krajiny, ale aj z okolitých krajín, t. j. zo vzdialeností, z ktorých je pre výrobcov FAME ekonomické dodávať svoje produkty a z ktorých vedia zabezpečiť bezpečnosť dodávok podľa potrieb rafinérskej spoločnosti. 

93.	Z Oznámenia koncentrácie, ale aj z prieskumu úradu vyplýva, že po prijatí legislatívy Rady Európskej únie o povinnom primiešavaní FAME do fosílnej nafty vznikol veľký počet výrobcov FAME, ktorí mali záujem podnikať na tomto trhu. Ponuka výrobcov FAME daná ich výrobnými kapacitami však prevýšila potrebu FAME, a tak v súčasnosti existujú výrobcovia s voľnými výrobnými kapacitami. 

94.	Podľa organizácie European Biodiesel Board, ktorá skúma trh výroby a predaja FAME na úrovni Európskej únie, využívali výrobcovia FAME v Európskej únii v roku 2009 svoje kapacity v priemere na 43 %. Rovnako aj na území Slovenskej republiky, kde je hlavným odberateľom FAME spoločnosť Slovnaft, a.s., bola v predchádzajúcich rokoch ponuka FAME vyššia ako dopyt, čím výrobné kapacity na výrobu FAME ostávali nevyužité.

95.	V dôsledku Smernice č. 2009/28/ES sa však bude povinné primiešavanie biopalív postupne zvyšovať zo súčasnej hodnoty až na 10 % energetického obsahu do roku 2020. Vychádzajúc z vyššie uvedeného cieľa, ktorý je záväzný aj pre Slovenskú republiku, sa bude dopyt po biopalivách v budúcnosti zvyšovať. V porovnaní so súčasnou situáciou dôjde teda do roku 2020 približne k dvojnásobnému zvýšeniu objemu primiešavaného FAME do fosílnej nafty.
 
96.	Trh výroby a predaja FAME je teda v štádiu rastu, nakoľko zo smernice č. 2009/28/ES vyplýva, že množstvo objemu primiešavaného FAME do fosílnej nafty sa má zvyšovať, a teda aj dopyt odberateľov po FAME, resp. rafinérskych spoločností bude v budúcnosti stúpať.

VII. Dopad koncentrácie na hospodársku súťaž

97.	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa § 12 ods. 7 zákona koordinácia súťažného správania je v rozpore s § 4 ods. 1 zákona.

98.	Z predložených podkladov a informácií vyplýva, že trh výroby a predaja FAME je trhom relatívne novým, ktorý vznikol na území Slovenskej republiky iba v roku 2006 vzhľadom na to, že s primiešavaním FAME do fosílnej nafty sa na území Slovenskej republiky začalo len v roku 2006. V priebehu nasledujúcich troch rokov postupne rástla potreba FAME vzhľadom na zvyšujúcu sa povinnosť primiešavania FAME do fosílnej nafty, ktorá bola do právneho poriadku Slovenskej republiky transponovaná z legislatívy Európskej únie a ktorou boli viazaní výrobcovia a predajcovia pohonných hmôt. 

99.	V súvislosti s povinným primiešavaním FAME do fosílnej nafty, ktoré sa v Slovenskej republike začalo realizovať v roku 2006 a vzhľadom na to, že nový trh predstavoval nové podnikateľské príležitosti, vybudovali výrobcovia FAME výrobné kapacity na výrobu FAME. Ponuka však prevýšila potrebu, a tak sú v súčasnosti viaceré kapacity na výrobu FAME nevyužité. 

100.	Vzhľadom na to, že z právnych predpisov Európskej únie vyplýva povinnosť ďalšieho zvyšovania limitov na primiešavanie FAME do fosílnej nafty (až do referenčnej hodnoty 10 % do roku 2020), v budúcnosti sa bude dopyt po FAME zvyšovať a trh výroby a predaja FAME možno teda považovať za rastúci trh.

101.	Celkovú veľkosť trhu výroby a predaja FAME na území Slovenskej republiky v rokoch 2007 až 2009 úrad v predmetnom prípade vyčíslil na základe údajov o predaji FAME na území Slovenskej republiky od oslovených podnikateľských subjektov, ktoré predstavujú podstatnú časť dodávateľov FAME na územie Slovenskej republiky.

Rok	Predaj (t)	Percentuálna zmena	
2007	45 994	-	
2008	94 520	+ 105,5 %	
2009	136 593	+ 44,5 %	
Zdroj: Prieskum úradu

102.	Celkovú veľkosť trhu výroby a predaja FAME predstavuje najmä potreba rafinérskych spoločností, vzhľadom na to, že v súčasnosti sa FAME používa predovšetkým na primiešavanie do fosílnej nafty. Rafinérske spoločnosti sú teda v súčasnosti hlavným odbytovým kanálom pre výrobcov FAME. Na území Slovenskej republiky predstavuje hlavný zdroj dopytu po FAME rafinérska spoločnosť Slovnaft, a.s.

103.	Z údajov o objeme výroby účastníkov koncentrácie a veľkosti ich výrobných kapacít, úrad zistil, že spoločnosť Meroco ako aj spoločnosť Rossi Biofuel využívajú svoje výrobné kapacity takmer na [90-100] %. Z informácií predložených úradu účastníkom konania zároveň vyplýva, že spoločnosti Meroco a Rossi Biofuel neplánujú zvyšovať výrobné kapacity. 

104.	Z vyjadrení niektorých podnikateľských subjektov vyplýva, že výrobnú kapacitu podniku určujú technické, technologické a iné parametre výrobného zariadenia na výrobu FAME a že rozširovanie a zvyšovanie existujúcej výrobnej kapacity je zložitý proces z finančného a technického hľadiska.

105.	Z predložených podkladov a informácií úrad zistil, že z hľadiska objemu predaja FAME na území Slovenskej republiky mal v roku 2009 najvýznamnejšie postavenie podnikateľ Meroco [70-80] %. Druhé najvýznamnejšie postavenie na základe  objemu predaja FAME na území Slovenskej republiky dosiahol v roku 2009 podnikateľ Rossi Biofuel [20-30] %. Trhové podiely účastníkov koncentrácie sa v porovnaní s rokom 2008 zvýšili. Postavenie účastníkov koncentrácie je však potrebné vyhodnotiť na území širšom ako je územie Slovenskej republiky, vzhľadom na charakteristiky predmetného relevantného trhu, podľa ktorých je možné relevantný trh výroby a predaja FAME vnímať širšie ako územie Slovenskej republiky.

106.	Okrem účastníkov koncentrácie pôsobia v súčasnosti ako výrobcovia FAME na trhu výroby a predaja FAME na území Slovenskej republiky spoločnosti Ing. Peter Černý - Agrochemix a BIO-plus, s.r.o., ktoré podľa predložených podkladov a informácií disponujú nevyužitými výrobnými kapacitami a na základe údajov o objeme predaja dosiahli na území Slovenskej republiky v roku 2009 zanedbateľný podiel na trhu výroby a predaja FAME, pričom tento trhový podiel sa v medziročnom porovnaní znížil. 

107.	V súvislosti s budúcim nárastom objemu primiešavaného FAME do fosílnej nafty úrad v rámci prieskumu zisťoval, od ktorých výrobcov by podnikateľ Slovnaft, a.s. odoberal FAME v prípade potreby zvýšenia objemu FAME primiešavaného do fosílnej nafty. Podnikateľ Slovnaft, a.s. uviedol, že na dodávky FAME  vyhlasuje výberové konanie a jeho potenciálnymi dodávateľmi FAME sú spoločnosti BIO-plus, s.r.o. a Ing. Peter Černý – Agrochemix, PKN Orlen (Poľsko), Rafineria Trzebinia (Poľsko), Münzer Bioindustrie (Rakúsko), Agropodnik Jihlava (Česká republika), ADM International (Švajčiarsko), Palma Group (Česká republika). 

108.	Na základe vyhodnotenia vyššie uvedených skutočností úrad dospel k záveru, že uskutočnením posudzovanej koncentrácie síce dôjde k spojeniu dvoch podnikateľov s významným postavením na trhu výroby a predaja FAME na území Slovenskej republiky, avšak vzhľadom na budúci rast trhu výroby a predaja FAME a takmer úplne využité výrobné kapacity účastníkov koncentrácie, ale aj na nevyužité výrobné kapacity iných subjektov pôsobiacich na predmetnom relevantnom trhu, sa postavenie účastníkov koncentrácie na posudzovanom relevantnom trhu neposilní. 

109.	Po uskutočnení posudzovanej koncentrácie budú účastníci koncentrácie zároveň vystavení významnej vyjednávacej sile svojich odberateľov, ktorou predmetné rafinérske spoločnosti disponujú vzhľadom na odoberané množstvo FAME a vzhľadom na to, že FAME je homogénny produkt, pri ktorého nákupe je rozhodujúca cena a bezpečnosť dodávok, vernosť značke nezohráva významnú úlohu a na trhu výroby a predaja FAME existujú výrobcovia, ktorí majú nevyužité výrobné kapacity. 

110.	Z predložených podkladov a informácií tiež vyplynulo, že aj niektorí výrobcovia so sídlom v Slovenskej republike, ale aj v zahraničí, ktorí v súčasnosti nepôsobia na trhu výroby a predaja FAME na území Slovenskej republiky sú v prípade dopytu schopní začať dodávať FAME v relatívne krátkom čase aj na územie Slovenskej republiky.

Možnosti vstupu na trh

111.	Úrad zistil, že okrem splnenia bežných kvalitatívnych požiadaviek – technická norma EN 14214 a štandardných požiadaviek podľa platnej legislatívy, neexistujú na predmetnom relevantnom trhu výroby a predaja FAME žiadne právne a regulačné bariéry vstupu, ktoré by podnikateľom bránili vo vstupe na trh. 

112.	Medzi najvýznamnejšie faktory vstupu na trh výroby a predaja FAME patria investície do výrobnej technológie. Vyčíslenie nákladov potrebných na vstup závisí od konkrétnych zámerov novo vstupujúceho podnikateľa na trh a od rozsahu samotnej investície. Náklady na výrobnú technológiu sa odvíjajú od veľkosti výrobných kapacít. Pri malých prevádzkach s jednoduchým technologickým vybavením a malou výrobnou kapacitou sa náklady môžu pohybovať vo výške 3 miliónov eur a pri komplikovanejších výrobných závodoch sa náklady môžu pohybovať vo výške 30 miliónov eur.

113.	Vzhľadom na to, že FAME predstavuje homogénny produkt, ktorého použitie na slovenskom trhu, ale aj v iných členských štátoch Európskej únie je presne určené (primiešavanie do fosílnej nafty), a ako taký si nevyžaduje vytvorenie žiadnej siete na poskytovanie služieb a údržby. Jeho odberatelia sú známi (výrobcovia a predajcovia pohonných hmôt), a teda neexistujú náklady, ktoré by boli potrebné na propagáciu a reklamu tohto produktu.

114.	Vychádzajúc z posudzovania bariér vstupu na trh možno usúdiť, že neexistujú obmedzenia, ktoré by boli tvorené patentmi, výrobno-technickými a obchodnými poznatkami a informáciami a inými právami duševného vlastníctva, prípadne obmedzeniami vyplývajúcimi z udeľovania licencií na takéto práva.

115.	V rámci prieskumu vyslovili niektorí podnikatelia obavy z toho, že po koncentrácii dôjde k posilneniu významného postavenia spoločnosti Meroco na trhu výroby a predaja FAME, ktorého dôsledkom bude zabránenie pôsobeniu ostatným spoločnostiam na trhu výroby a predaja FAME. 

116.	V nadväznosti na tieto námietky úrad uvádza, že predovšetkým vzhľadom na skutočnosť, že trh výroby a predaja FAME je stále sa vyvíjajúci trh, ktorý bude v budúcnosti rásť (vychádzajúc pritom z legislatívy prijatej Európskou úniou a Slovenskou republikou), ako aj vzhľadom na využitie výrobnej kapacity účastníkov koncentrácie a nevyužité výrobné kapacity ostatných subjektov pôsobiacich na predmetnom relevantnom trhu, uskutočnením posudzovanej koncentrácie nezíska spoločnosť Envien také postavenie na trhu výroby a predaja FAME, ktoré by zabránilo pôsobeniu ostatným spoločnostiam na predmetnom trhu.

VIII. Záver

117.	Po komplexnom vyhodnotení všetkých získaných podkladov a informácií úrad dospel k záveru, že uskutočnením posudzovanej koncentrácie nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na trhu výroby a predaja FAME vzhľadom na to, že účastníci koncentrácie pôsobia na novom, vyvíjajúcom sa trhu, ktorý je v štádiu rastu, ako aj vzhľadom na využitie výrobnej kapacity účastníkov koncentrácie, vyjednávaciu silu odberateľov a existenciu potenciálnej konkurencie. 

118.	Na základe vyššie uvedených skutočností sa teda účastníci koncentrácie nebudú môcť správať po uskutočnení posudzovanej koncentrácie nezávisle od svojich konkurentov, dodávateľov a odberateľov na predmetnom relevantnom trhu.

119.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

120.	Podľa § 33 zákona úrad listom č. 3277/PMÚ SR/2010 zo dňa 17.09.2010 vyzval účastníka správneho konania, t.j. podnikateľa Envien pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

121.	Účastník predmetného správneho konania sa prostredníctvom právneho zástupcu vyjadril listom zaevidovaným pod č. 3295/2010 zo dňa 20.09.2010, že k podkladu rozhodnutia v tejto veci alebo spôsobu jeho zistenia nemá žiadne výhrady ani návrhy na doplnenie.

122.	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Emília Babiaková
					                  	     riaditeľka odboru koncentrácií

Rozhodnutie sa doručuje:
SOUKENÍK – ŠTRPKA, s.r.o.
JUDr. Peter Štrpka, konateľ a advokát
Šoltésovej 14
811 08 Bratislava